कक्राझार , 27 नभेम्बर : लकसभानि बारग' एमपि सानसुमा खुंगुर बसोमुथियारिआ बिटिसिनि टुरिजिम बिफाननि मावख'गिरिआ मडेल कड अफ कन्डाक्टनि नेमखान्थिखौ सिफायनानै 1 कौटिनि बांसिन रांनि खामानि हरनायनि हेंथायै राहा लानायाव फेलें जानायनि थाखाय बिजेपि दैदेन्नाय आसाम सरकारखौ सोंखारिदों । खौरांगिरिनि सिगाडाव बारग' एमपि बैसोमुथियारिआ बुंदोंदि , राइज्योनि सासे गोहो गोरा मन्थ्रि ङ हिमन्त बिश्व शर्माया बिटिसिनि दाब - दाब जायगायाव बिसायख'थि फोसावदिंगासिनो आरो राइजो - राजाफोरनि गेजेराव जाख्ल'नाय उदां सरकार दानायनि बाथ्रा एबा खोथा होबोबाय थादों । नाथाय बिथाङा सासे गोहो गोरा मन्थ्रि जानानैबो बिसायख'थिनि थाखाय मडेल कड अफ कन्डाक्ट जाबसिन्नाय समनि गेजेरावनो बिटिसिनि टुरिजिम बिफाननि सिएइसडि मइत्रेइ दासआ गोबां कौटि रांनि खामानि हरनायनि हेंथायै राहा लानायाव फेलें जादों । सानसेयारि इंराजि खौरां बिलाइ दि सेन्टिनेलआव बेनि आबुं फोरमायथिखौ फोसावखासेयावबो दिनैसिम राइज्यो सरकारआ मानो राहा लायाखै होन्नानै बैसोमुथियारिआ सोंथि दैखाङो । लोगोसे बे आयदानि सायाव राहा लानानै नायबिजिरनायनि गेजेरजों मावख'गिरिखौ आइन बादियै साजा होनांगौ होन्नानै राइज्यो सरकारनिसिम दाबि खालामो । बबेखानि बिटिसि सेक्रेटारिएटनिफ्राय मडेल कड अफ कन्डाक्ट सोलिनायाव खामानि हरनाय आयदानि बागै रोखा खेंफोरथि होनो थाखाय बिटिसि टुरिजिम बिफाननि सिएइसडिनो नटिस दैथायहरखांबाय । बिटिसिनि प्रिन्सिपाल सेक्रेटारिआबो बे आयदानि सायाव फिन्नाय होनो मावख'गिरिखौ खावलायखांबाय । नाथाय मिबथिनो मोन्नाय बादिब्ला , सिएइसडि मइत्रेइ दासआ दिनैसिम बे आयदानि सायाव फिन्नाय होयाखै । मख'नाय जायोदि , तुरिजिम बिफाननि सिएइसडि दासआ थांनाय सेप्तेम्बर दानआव मडेल कड अफ कन्डाक्ट सोलिबाय थानाय समनि गेजेरावनो 41.96,500 रां आरो 58.01,500 रांनि खामानि मावफुंनो बिथोन हरदोंमोन । 
बि टि सिनि टुरिजिम बिफाननि मावख'गिरिआ मडेल कड अफ कन्डाक्ट सिफायनायनि हेंथायै राहा लानायाव बि जे पि सरकारआ फेलें जादों : सानसुमा